Document ID: 32014D0246

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 28ης Απριλίου 2014
για την αναγνώριση του νομοθετικού και εποπτικού πλαισίου της Αργεντινής ως ισοδύναμου προς τις απαιτήσεις του κανονισμού (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου για τους οργανισμούς αξιολόγησης πιστοληπτικής ικανότητας
(Κείμενο που παρουσιάζει ενδιαφέρον για τον ΕΟΧ)
(2014/246/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, για τους οργανισμούς αξιολόγησης πιστοληπτικής ικανότητας (1), και ιδίως το άρθρο 5 παράγραφος 6,
Εκτιμώντας τα ακόλουθα:
(1)
Στις 22 Οκτωβρίου 2012, η Επιτροπή ανέθεσε στην Ευρωπαϊκή Αρχή Κινητών Αξιών και Αγορών (ΕΑΚΑΑ) εντολή, ζητώντας τη γνώμη της όσον αφορά την τεχνική αξιολόγηση του νομοθετικού και εποπτικού πλαισίου της Αργεντινής για τους οργανισμούς αξιολόγησης πιστοληπτικής ικανότητας (ΟΑΠΙ).
(2)
Στην τεχνική γνώμη την οποία διατύπωσε στις 31 Μαΐου 2013 και στην επικαιροποίησή της στις 18 Δεκεμβρίου 2013, η ΕΑΚΑΑ ανέφερε ότι, ως προς τα αποτελέσματά του, το νομοθετικό και εποπτικό πλαίσιο της Αργεντινής για τους οργανισμούς αξιολόγησης πιστοληπτικής ικανότητας είναι συγκρίσιμο με εκείνο που προβλέπεται στον κανονισμό (ΕΚ) αριθ. 1060/2009.
(3)
Σύμφωνα με το άρθρο 5 παράγραφος 6 δεύτερο εδάφιο του κανονισμού (ΕΚ) αριθ. 1060/2009, χρειάζεται να πληρούνται τρεις προϋποθέσεις προκειμένου το νομοθετικό και εποπτικό πλαίσιο τρίτης χώρας να θεωρηθεί ισοδύναμο με τις απαιτήσεις του εν λόγω κανονισμού.
(4)
Σύμφωνα με την πρώτη προϋπόθεση, οι οργανισμοί αξιολόγησης πιστοληπτικής ικανότητας σε τρίτες χώρες πρέπει να υπόκεινται σε έγκριση ή εγγραφή και υπόκεινται επίσης σε αποτελεσματική εποπτεία και επιβολή του νόμου σε συνεχή βάση. Το νομοθετικό και ρυθμιστικό πλαίσιο της Αργεντινής έχει καθιερωθεί από το 1992. Αναθεωρήθηκε και ενισχύθηκε προσφάτως, και περιλαμβάνει επί του παρόντος τον νόμο αριθ. 26.831 (ο "νόμος περί κεφαλαιαγορών"), που εκδόθηκε στις 29 Νοεμβρίου 2012, ο οποίος συμπληρώνεται από το διάταγμα 1023/13, της 29ης Ιουλίου 2013, που θεσπίζει γενικές αρχές περί κεφαλαιαγορών της Αργεντινής, μεταξύ των οποίων αρχές υψηλού επιπέδου που πρέπει να εφαρμόζονται για τους ΟΑΠΙ, καθώς και τους νέους εκτελεστικούς κανονισμούς της Εθνικής Επιτροπής Κινητών Αξιών (Comision Nacional de Valores - CNV), οι οποίοι εγκρίθηκαν με το γενικό ψήφισμα αριθ. 622/2013 - πράξεις που είναι όλες σε ισχύ. Οι ΟΑΠΙ πρέπει επίσης να συμμορφώνονται προς όλες τις διατάξεις του κώδικα δεοντολογίας της Διεθνούς Οργάνωσης Επιτροπών Εποπτείας Χρηματιστηρίων (IOSCO). Σύμφωνα με το εν λόγω ρυθμιστικό πλαίσιο, οι ΟΑΠΙ πρέπει να είναι εγγεγραμμένοι και εποπτεύονται σε συνεχή βάση από τη CNV. Ο νόμος αριθ. 26.831 καθορίζει τις αρμοδιότητες εποπτείας και επιβολής κυρώσεων της CNV. Η CNV είναι εξουσιοδοτημένη να διενεργεί επιθεωρήσεις και έρευνες όσον αφορά φυσικά ή νομικά πρόσωπα που εμπίπτουν στην εποπτική της αρμοδιότητα, να ζητά τη συνδρομή των αρχών επιβολής του νόμου, να κινεί νομικές διαδικασίες και να αναφέρει αδικήματα. Η CNV διενεργεί επιτόπιες επιθεωρήσεις και ελέγχους βάσει εγγράφων για κάθε εγγεγραμμένο ΟΑΠΙ ανά διετία. Η CNV δύναται, σε περίπτωση παραβίασης των εφαρμοστέων διατάξεων, να επιβάλλει κυρώσεις, όπως είναι η επιβολή προστίμων και η απαγόρευση, για ελάχιστο χρονικό διάστημα πέντε ετών, της άσκησης των δραστηριοτήτων διοικητικού στελέχους, διευθυντή, ελεγκτή ή μέλους της επιτροπής αξιολόγησης. Η CNV μπορεί επίσης να θέτει τους υπαιτίους σε διαθεσιμότητα, προσωρινά ή μόνιμα, καθώς και να ανακαλεί την εγγραφή ή την άδεια των ΟΑΠΙ. Η CNV τηρεί στον δικτυακό της τόπο δημόσιο μητρώο για τις υποθέσεις ελέγχου της τήρησης της νομοθεσίας, όπου αναφέρεται πότε κινήθηκαν οι διαδικασίες, η τελική απόφαση και οι κυρώσεις που επιβλήθηκαν. Στη συμφωνία συνεργασίας που έχει συναφθεί μεταξύ της ΕΑΚΑΑ και της CNV προβλέπεται ανταλλαγή πληροφοριών σχετικά με τα μέτρα επιβολής και εποπτείας που λαμβάνονται κατά των ΟΑΠΙ οι οποίοι αναπτύσσουν δραστηριότητες σε διασυνοριακή βάση. Με βάση τα ανωτέρω, θα πρέπει να θεωρηθεί ότι οι ΟΑΠΙ στην Αργεντινή υπόκεινται σε απαιτήσεις έγκρισης ή εγγραφής που είναι ισοδύναμες με εκείνες που προβλέπονται στον κανονισμό (ΕΚ) αριθ. 1060/2009 και ότι οι εποπτικές και εκτελεστικές ρυθμίσεις που ισχύουν στην Αργεντινή για τους ΟΑΠΙ εφαρμόζονται έμπρακτα και αποτελεσματικά.
(5)
Σύμφωνα με τη δεύτερη προϋπόθεση, οι οργανισμοί αξιολόγησης πιστοληπτικής ικανότητας στην εν λόγω τρίτη χώρα υπόκεινται σε νομικά δεσμευτικούς κανόνες που είναι ισοδύναμοι με εκείνους που ορίζονται στα άρθρα 6 έως 12 και στο παράρτημα I, με εξαίρεση τα άρθρα 6α, 6β, 8α, 8β, 8γ και 11α και το παράρτημα I ενότητα Β σημείο 3 στοιχείο βα) και σημεία 3α και 3β του εν λόγω κανονισμού. Κατά την εξέταση της εκπλήρωσης της παρούσας προϋπόθεσης, θα πρέπει να λαμβάνεται δεόντως υπόψη το άρθρο 2 παράγραφος 1 του κανονισμού (ΕΕ) αριθ. 462/2013 του Ευρωπαϊκού Κοινοβουλίου και του Συμβουλίου (2) όσον αφορά την ημερομηνία εφαρμογής ορισμένων διατάξεων του κανονισμού (ΕΚ) αριθ. 1060/2009. Το νομοθετικό και εποπτικό πλαίσιο της Αργεντινής απαιτεί να διοικούνται οι ΟΑΠΙ από διοικητικό συμβούλιο, που είναι αρμόδιο να εξασφαλίζει τη χρηστή και συνετή διαχείριση του ΟΑΠΙ, την ανεξαρτησία των δραστηριοτήτων αξιολόγησης της πιστοληπτικής ικανότητας και τον κατάλληλο εντοπισμό, διαχείριση, γνωστοποίηση και εξάλειψη των συγκρούσεων συμφερόντων. Οι ΟΑΠΙ πρέπει να υιοθετούν κατάλληλες και αποτελεσματικές οργανωτικές και διοικητικές ρυθμίσεις για τον σκοπό αυτόν και, επίσης, να υποβάλλουν και να διατηρούν πληροφορίες σχετικά με υφιστάμενες και δυνητικές συγκρούσεις συμφερόντων όσον αφορά τα μέλη της επιτροπής αξιολόγησης, τα μέλη του διοικητικού συμβουλίου, τους διευθυντές και τους εργαζομένους, μέσω της αρτηρίας χρηματοοικονομικών πληροφοριών («Autopista de la informacion financiera»). Οι ΟΑΠΙ πρέπει να δημιουργούν και να διατηρούν μόνιμη και αποτελεσματική λειτουργία συμμόρφωσης, η οποία να λειτουργεί ανεξάρτητα και να λογοδοτεί απευθείας στο διοικητικό συμβούλιο. Όσον αφορά τις οργανωτικές διεργασίες και διαδικασίες, το νομοθετικό και εποπτικό πλαίσιο της Αργεντινής περιέχει λεπτομερείς κανόνες για την εξωτερική ανάθεση, την τήρηση αρχείων και την εμπιστευτικότητα. Οι ΟΑΠΙ οφείλουν να προβαίνουν σε επανεξέταση των χρησιμοποιούμενων μεθόδων, μοντέλων και βασικών παραδοχών αξιολόγησης, τουλάχιστον άπαξ ετησίως, και επίσης να παρακολουθούν και να αναθεωρούν τις αξιολογήσεις τους τουλάχιστον τέσσερις φορές τον χρόνο. Το πλαίσιο της Αργεντινής περιέχει ευρύ φάσμα απαιτήσεων γνωστοποίησης όσον αφορά τις αξιολογήσεις πιστοληπτικής ικανότητας και τις δραστηριότητες αξιολόγησης, όπως είναι η υποχρεωτική χρήση κατηγοριών αξιολόγησης, η απαίτηση για άμεση δημοσίευση των αξιολογήσεων πιστοληπτικής ικανότητας μετά την έκδοση αποφάσεων από την επιτροπή αξιολόγησης, καθώς και η απαίτηση υποβολής για δημοσίευση όλων των αξιολογήσεων και των σχετικών εκθέσεων αξιολόγησης μέσω της αρτηρίας χρηματοοικονομικών πληροφοριών στον δικτυακό τόπο της CNV. Συνεπώς, το νομοθετικό και εποπτικό πλαίσιο στην Αργεντινή αναμένεται να επιτύχει τα ίδια αποτελέσματα όπως ο κανονισμός (ΕΚ) αριθ. 1060/2009 όσον αφορά τη διαχείριση των περιπτώσεων σύγκρουσης συμφερόντων, τις οργανωτικές διαδικασίες και τις διαδικασίες που πρέπει να διαθέτει ένας ΟΑΠΙ, την ποιότητα των αξιολογήσεων και των μεθόδων αξιολόγησης, τη γνωστοποίηση των αξιολογήσεων πιστοληπτικής ικανότητας και τη γενική και τακτική γνωστοποίηση των δραστηριοτήτων αξιολόγησης πιστοληπτικής ικανότητας. Κατά συνέπεια, παρέχει ισοδύναμη προστασία από άποψη ακεραιότητας, διαφάνειας, χρηστής διακυβέρνησης των ΟΑΠΙ και αξιοπιστίας των δραστηριοτήτων αξιολόγησης της πιστοληπτικής ικανότητας.
(6)
Σύμφωνα με την τρίτη προϋπόθεση, το κανονιστικό καθεστώς στην τρίτη χώρα πρέπει να εμποδίζει την επέμβαση των εποπτικών ή άλλων δημόσιων αρχών της εν λόγω τρίτης χώρας στο περιεχόμενο και στις μεθόδους των αξιολογήσεων πιστοληπτικής ικανότητας. Η CNV είναι διοικητικό όργανο και, κατά συνέπεια, υπόκειται στον νόμο 19.549, της 3ης Απριλίου 1972, περί διοικητικής δικονομίας. Η CNV ενεργεί μέσω διοικητικών πράξεων, εντός του πεδίου εφαρμογής των αρμοδιοτήτων που της έχουν ανατεθεί. Εφόσον διαπιστώνεται αυτό, δεν υπάρχει νομική διάταξη που να εξουσιοδοτεί τη CNV ή οποιαδήποτε άλλη δημόσια αρχή να επηρεάζει το περιεχόμενο ή τις μεθόδους των αξιολογήσεων πιστοληπτικής ικανότητας.
(7)
Λαμβανομένων υπόψη των προαναφερομένων, μπορεί να θεωρηθεί ότι οι προϋποθέσεις που καθορίζονται στο άρθρο 5 παράγραφος 6 δεύτερο εδάφιο του κανονισμού (ΕΚ) αριθ. 1060/2009 πληρούνται από το νομοθετικό και εποπτικό πλαίσιο της Αργεντινής για τους οργανισμούς αξιολόγησης πιστοληπτικής ικανότητας. Συνεπώς, το νομοθετικό και εποπτικό πλαίσιο της Αργεντινής για τους οργανισμούς αξιολόγησης πιστοληπτικής ικανότητας θα πρέπει να θεωρηθεί ισοδύναμο με το νομοθετικό και εποπτικό πλαίσιο που θεσπίστηκε με τον κανονισμό (ΕΚ) αριθ. 1060/2009. Η Επιτροπή, κατόπιν ενημέρωσης από την ΕΑΚΑΑ, θα πρέπει να συνεχίσει να παρακολουθεί την εξέλιξη του νομοθετικού και εποπτικού πλαισίου της Αργεντινής για τους οργανισμούς αξιολόγησης πιστοληπτικής ικανότητας, και την εκπλήρωση των προϋποθέσεων βάσει των οποίων εκδόθηκε η παρούσα απόφαση.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της ευρωπαϊκής επιτροπής κινητών αξιών,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Για τους σκοπούς του άρθρου 5 του κανονισμού (ΕΚ) αριθ. 1060/2009, το νομοθετικό και εποπτικό πλαίσιο που ισχύει στην Αργεντινή για τους οργανισμούς αξιολόγησης πιστοληπτικής ικανότητας θεωρείται ισοδύναμο προς τις απαιτήσεις του κανονισμού (ΕΚ) αριθ. 1060/2009.
Άρθρο 2
Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Βρυξέλλες, 28 Απριλίου 2014.

Labels: 10
2
4
18